OPPSUMMERING FRA NATO PARLAMENTARIKERFORSAMLINGS HØSTSESJON I QUEBEC 13-17 NOVEMBER 2006
Deltakelse fra Stortinget

Den norske delegasjonen til NATO parlamentarikerforsamlings høstsesjon besto av delegasjonsleder Per Ove Width, nestleder Marit Nybakk, Tore Nordtun, Jan Petersen, Lars Peder Brekk, Jan Arild Ellingsen, Eirin Faldet og Sverre Myrli.  Delegasjonen ble ledsaget av samt delegasjonssekretær Marit Gjelten og førstekonsulent Lisbeth Stock.  
Formelle uttalelser
Forsamlingen vedtok i alt åtte uttalelser, herunder om Bosnia-Herzegovina i den euroatlantiske samfunn, om forholdet mellom Russland og Georgia, om global energisikkerhet, om Ungarns 50 års markering, og fremtidig status for Kosovo, om samordning av nettverksbaserte operasjon, om prøvesprening i Nord Korea, og ikke minst om NATOs engasjement i Afghanistan.   Alle resolusjonene hadde vært gjenstand for diskusjon og votering i de respektive komiteer, man især resolusjonen om Afghanistan skapte debatt også i plenum.  Den ble vedtatt med overveldende flertall om enn en liten gruppe reserverte seg ved å stemme blankt og et enda mindre antall stemte imot.  I tillegg ble den såkalte Riga-erklæringen, forsamlingens rådgivende uttalelse til NATOs kommende regjeringstoppmøte, vedtatt.
Hovedspørsmål

Innsatsen i Afganistan var det sentrale tema på sesjonen. Canada som vertsland, og med den største andel styrker i Afghanistan i sør tok sterkt til orde for at andre land måtte bidra mer, og at det var uaktuelt for dem å forlenge sitt engasjement uten ytterlige forsterkinger.  Samtidig ble presisert fra flere land, at sivil innsats, bistand og demokratibygging burde utgjøre en minst like viktig del av innsatsen fra NATOs medlemsland, og at FN burde ta en større del av ansvare for å koordinere denne siden av innsatsen.
Svartehavslandene og Sør-Kaukasus tok også en betydelig del av debatten, og især var forholdet mellom Russland og Georgia, og Russland og Ukraina gjenstand for diskusjon, der russerne engasjerte seg heftig, men fikk lite gjennomslag for sine synspunkter og krav om modifisering av relevant resolusjon.  I det hele strever forsamlingen fortsatt med å finne en god samarbeids og debattform med Russland, både i plenum og fagkomiteene samt i Russland-NATO komiteen.
Den sivile dimensjon i konfliktområder ble gitt betydelig oppmerksomhet både i den særskilte komiteen om dette tema, men også i andre komiteer og plenumsdebatter særlig knyttet til innsats i Bosnia Herzegovina og i Afghanistan.  Det understrekes stadig at NATO først og fremst skal brukes som organ for politisk dialog. I tilfelle av militære operasjoner, bør hensynet til sivilbefolkningen, enten det gjelder generell og daglig sikkerhet eller det gjelder demokratiutvikling og utviklingssamarbeid i bred forstand, vies tilstrekkelig oppmerksomhet.  Det fremholdes at uten balanse mellom det militære og den sivile innsats, vil ikke NATO operasjoner kunne lykkes.  Bidragslandene til NATOs operasjoner må med andre ord investere like mye i annen type innsats – bl.a. ved FN – og sørge for ulik innsats koordineres.
Energisikkerhetsspørsmålet markerte seg som et tema i ferd med å få en fast plass på forsamlingens dagsorden.  Det er uenighet om hvor stor plass på dagsorden og hvilken vinkling det er naturlig for NATO PA å håndtere dette spørsmålet.  Det spenner seg fra det minimale som gjelder beskyttelse av infrastruktur på den ene side, til den politiske dialog i lys av at energiforsyning benyttes som et politisk virkemiddel egnet til å skape ubalanse og være en trussel mot sikkerheten.  Især gjelder dette i forholdet til Russland.
Forsamlingen vier også oppmerksomhet mot samarbeid innen vitenskaps- og teknologiutvikling.  En av utfordringene gjelder å samordne og tilpasse teknologi slik at disse kan dra nytte av hverandre, og rent teknisk styrke hverandre i krisesituasjoner.  Dialogen innenfor dette området gjelder i stor grad også ikke-militær teknologiutvikling.
Verv
Bert Koenders, Nederland, ble valgt til ny president for forsamlingen.  Han la i sin tale vekt på parlamentarikerens rolle i å lede den offentlige opinionsdanning om felles sikkerhet.  Videre at parlamentarikeren etter hans mening henger litt etter når det gjelder å bidra til effektivt og sterkt internasjonalt samarbeid. NATO PA bør sikte mot å være en sterk og tydelig bidragsyter til transatlantisk sikkerhetsdebatt.  Han trakk videre frem det kritiske ved Afghanistan operasjonene. Han roste bidrag fra de ulike land til militære operasjoner, men la samtidig vekt på at innsats for gjenoppbygging og utvikling ville være mist like viktig for å vinne Afghanerens ”hearts and minds”.  Andre merkesaker han så for seg i sin periode som president er nye partnerskap, assistanse til land i overgangsfaser, fortsatt fokus på Balkan, demokratiutviklings dialog med Kaukasus-partnerlandene samt intensivert Middelhavslandsdialog.  Han trakk også frem likestillingsperspektivet i NATO PA, som han mente burde gis mer oppmerksomhet, og han vil derfor vektlegge og få flere kvinner i forsamlingen og dens verv.
Jan Petersen ble valgt til visepresident for forsamlingen.  Sverre Myrli ble valgt til rapportør for underkomiteen om fremtidig sikkerhet og forsvarsevne.  Jan Arild Ellingsen ble valgt til nestleder for underkomiteen om spredning av militærteknologi.
Norge har sagt ja til å ta imot besøk av vitenskaps og teknologikomiteen i juni 2007.
